stanford-oval/wikipedia huggingface dataset:
צמרת (מסלול צבאי)
לפני הקמת המסלול

עד שנת 2009 מסלול הכשרת הרופאים הצבאיים היה דומה למסלול ההכשרה במקצועות העתודה האחרים. לאחר עמידה בסף הקבלה הצבאי, המועמדים לשירות ביטחון היו נרשמים, לפי בחירתם לכל אחת מ-4 הפקולטות לרפואה המציעות מסלול שש-שנתי. לאחר שהתקבלו אליהן הם למדו בהן עד לסיום התואר, ובחופשות בין השנים ביצעו הכשרות צבאיות (למשל טירונות, קורס קצינים וקורס חובשים). לסטודנטים במסלול זה הוענק מענק 'השתתפות בשכר לימוד' בעוד שהוצאות המגורים, המחיה ושכר הלימוד, לא כוסו במלואן. עם סיום הלימודים וקבלת הרישיון לעסוק ברפואה, הרופאים ביצעו השלמה חילית בקורס קציני רפואה סדירים ("קר"פ סדיר"). הם שירתו כ-5 שנים בתפקידי שטח ומטה, ואחריהם יכלו לבצע התמחות ו/או להתקדם לתפקידי פיקוד ומטה בכירים בחיל הרפואה.
בשנת 2008 הוחלט על הקמת מסלול אחיד להכשרת רופאים צבאיים, כיוון שמספר הנרשמים ללימודים ומספר המתקבלים אליהם ירד (עקב דרישות הולכות וגוברות). בנוסף, היה חוסר בתוכנית לימודים ייעודית לרפואה צבאית, והיו פערים בהכשרת הסטודנטים לקראת תפקודם כרופאים צבאיים (בתכני רפואה צבאית ובהיבטי ניהול ומנהיגות).
האוניברסיטה העברית זכתה להכשיר את הרופאים הצבאיים העתידיים במכרז משרד הביטחון, ובראש פרויקט ההקמה של המסלול עמד אל"ם (במיל') פרופ' שמואל שפירא. לצורך כך הוקם בפקולטה לרפואה החוג לרפואה צבאית, ובאוקטובר 2009 החלו את לימודיהם כ-50 סטודנטים במחזור א' של המסלול. משנה לשנה עלה מספר הסטודנטים בהדרגה, עד שהתייצב על כ-70 סטודנטים בכל מחזור. את המסלול מתחילים מועמדים לשירות ביטחון שזה עתה סיימו את כיתה י"ב, חיילים שיצאו למסלול מתוך שירות סדיר, עולים חדשים, מבצעי שנת שירות, בוגרי ישיבות ומכינות ועוד.
תנאי ותהליך הקבלה

מועמדים לשירות ביטחון (מלש"בים) המעוניינים להתמיין למסלול נדרשים לעמוד בתנאי הסף לעתודה האקדמית (קב"א 52 ודפ"ר 60). לאחר מכן, על המועמדים להירשם למסלול באתר "מתגייסים" (ההרשמה נפתחת בדרך כלל בחודש נובמבר בשנה המקדימה לשנת הגיוס). לאחר ההרשמה באתר, יינתן למועמד אישור להירשם לאוניברסיטה.
בנוסף לתנאי העתודה האקדמית, על המועמדים לעמוד גם בתנאי הקבלה של בית הספר לרפואה של האוניברסיטה העברית והדסה, להם שני מרכיבים:
סף הקבלה הקוגניטיבי: מורכב מציון הבגרות המשוקלל ומציון הבחינה הפסיכומטרית. בדומה למגמות הלימודים האחרות במסגרת העתודה האקדמית, ניתן לגשת לבחינה הפסיכומטרית עד מועד אפריל בשנה האקדמית שקודמת לתחילת הלימודים (כך למשל, עבור שנת הלימודים שמתחילה באוקטובר 2021, המועד האחרון לבצע את הבחינה הוא באפריל באותה השנה). ציון הסף בפסיכומטרי איתו ניתן להתקדם לשלב הבא הוא 680.
מבחן אישיותי (המרק"ם): לאחר מעבר הסף הקוגניטיבי, יזומנו המועמדים לביצוע מבחני המרק"ם הנערכים על ידי המרכז הארצי לבחינות והערכה. ציון הסף לקבלה במרק"ם הוא 180.
חיילים שנמצאים בשנה הראשונה של שירות החובה שלהם רשאים גם הם להתמיין למסלול. עליהם להגיש טופס 55 למחלקת הת"ש ביחידתם ולעבור ראיונות במפקדת חיל הרפואה. גם מועמדים אלו נדרשים לעמוד בכל אותם תנאי הקבלה שהוזכרו.
לאחר הקבלה ללימודים, הסטודנטים חותמים על חוזה דחיית שירות עד לסיום הלימודים (כ-7 שנים), ועל התחייבות לשירות באורך 68 חודשים - 32 בשירות חובה (החל משנת 2015) ו-36 בקבע. עבור חניכים ששירתו לפני כן, תקופת שירותם הקודמת נחשבת במניין זמן זה ועליהם להשלים את ההפרש.
מהלך הלימודים

הלימודים במסלול נערכים בקמפוס עין כרם של האוניברסיטה העברית ובבתי החולים והמרפאות המסונפים לפקולטה לרפואה, ובמהלכם הצוערים עוברים את כל מסכת הלימודים הנדרשת מסטודנט לרפואה בישראל. לאורך כל תקופת הלימודים הצוערים זכאים למגורים במעונות האוניברסיטה, להסדרי מחיה שונים (מזון, אינטרנט, שירותי כביסה ועוד) ולתשלום מלא של שכר הלימוד. בנוסף, במסלול מתקיימת פעילות חברתית ענפה, שכוללת הרצאות וערבי העשרה, מסיבות, ימי ספורט וטקסים. סטודנטים רבים בוחרים להתנדב במחלקות בית החולים, בליווי חולים, בסיוע לימודי לתלמידי בתי הספר ובמסגרות אחרות.
לאורך כל הלימודים הסטודנטים יכולים להשתתף במחקר ברפואה צבאית בצמוד לרופאי צה"ל ובשיתוף המכון למחקר ברפואה צבאית. הם יכולים לפרסם את עבודותיהם בעיתונים מקצועיים ואף להגישן כעבודות הגמר לתואר ה-MD.
לעיתים הצוערים מגויסים לתפקידים שונים ובהם השתתפות במשלחות הומניטריות (צוערים מהמסלול הצטרפו למשלחת הצבאית לנפאל ב-2015), סיוע למערכי חיל הרפואה בחירום (צוערים מהמסלול גויסו בזמן מבצע צוק איתן ובמהלך מגפת הקורונה), השתתפות במשלחות ייצוגיות ואקדמיות ואימונים משותפים עם חילות רפואה זרים.
מהלך הלימודים > השנים הפרה-קליניות

כמו כל הסטודנטים לרפואה, צוערי המסלול לומדים תחילה 3 שנים של לימודים פרה-קלינים, בסופן הם מקבלים תואר בוגר במדעי הרפואה. במהלך השנים האלו הסטודנטים מבצעים אימונים סדירים עם מדא"גית המסלול.
בין השנה הראשונה לשנייה ללימודים הצוערים עוברים טירונות קרבית במתכונת רובאי 03 בבט"ר ניצנים ביחד עם חניכי "תוכנית חבצלות".
בין השנה השנייה לשלישית ללימודים הצוערים עוברים קורס קצינים בבה"ד 1 ביחד עם חניכי "תוכנית חבצלות" ו"תלפיות".
בין השנה השלישית לרביעית ללימודים הצוערים עוברים קורס חובשים במגמת "לה"ב".
במהלך השנים הפרה-קליניות הסטודנטים עוברים קורסים ייחודיים ברפואה צבאית שכוללים הרצאות מפי בכירים בחיל הרפואה ובמערכת הבריאות בישראל. הקורסים עוסקים במדעי המדינה וכלכלת בריאות, הרפואה בצבא, מחקר ברפואה צבאית ותחומים קליניים הנוגעים לה (למשל רפואה מבצעית, אווירית, ימית, פיזיולוגיה של המאמץ, טראומה, רפואת אב"כ, רפואת ספורט ועוד). הקורסים מלווים בקבוצות דיון המונחות על-ידי סטודנטים בוגרים, בהן הסטודנטים מעבדים את הנושאים הנלמדים ועוסקים בנושאים הזהות והמנהיגות. בנוסף, הסטודנטים נפגשים עם רופאים בוגרי המסלול ומסיירים בבסיסי צה"ל ובאתרי מורשת.
מהלך הלימודים > השנים הקליניות

כמו כל הסטודנטים לרפואה, צוערי המסלול ממשיכים ל-3 שנים של לימודים קלינים במחלקות השונות בבתי החולים. בשנים אלו הם עוברים סבבים ייעודיים בבסיסי צה"ל ובמרפאות המומחים בו (טראומה ורפואת חירום, רפואת נשים, בריאות הנפש, אורתופדיה ובריאות הצבא), ומסתפחים במשך שבועיים לגדוד מבצעי. בנוסף, הם יכולים לבחור אלקטיבים (תקופות התנסות והתמקצעות) בגדודים ובמרפאות הצבאיות.
בתום השנים הקליניות, הצוערים ממשיכים לשנת סטאז'.
מהלך הלימודים > תוכניות מיוחדות

סטודנטים מצטיינים יכולים ללמוד תארים נוספים במקביל ללימודי הרפואה, ביניהם:
דוקטורט במחקר רפואי (MD/PhD) - מיועד לסטודנטים שמעוניינים להתפתח בציר המחקרי, ודורש הפסקה זמנית מלימודי הרפואה וחתימה על הארכת שירות הקבע בכשנה.
תואר בוגר במדעי המחשב (BSc) - במסגרת "מסלול סגול לרפואה חישובית", דורש הפסקה זמנית של שנה מלימודי הרפואה וחתימה על הארכת שירות הקבע בחצי שנה.
תואר מוסמך בבריאות הציבור (MPH).
תואר מוסמך במדעים ביו-רפואיים (MSc).
תואר מוסמך במנהל עסקים (MBA).
בנוסף, בשנת 2021 החלה לפעול במסלול תוכנית להכשרת מדריכי חדר כושר (מדא"גים) בשיתוף הקריה האקדמית אונו. בתום הכשרתם, הסטודנטים לוקחים חלק פעיל בבנייה ובשמירה על הכושר של כלל צוערי המסלול.
שיבוץ ושירות

לאחר הסטאז' וקבלת תואר הד"ר לרפואה (MD) הצוערים חוזרים לשירות ועוברים השלמה חילית בקורס קציני רפואה סדירים ("קר"פ סדיר"). הקורס נערך בבית הספר לרפואה צבאית בבה"ד 10 ובסופו הרופאים מקבלים דרגות סגן. בסיום הקורס, הרופאים ישובצו לתפקידים שונים ברחבי צה"ל. רופאים ורופאות שהפרופיל הרפואי שלהם מאפשר זאת יוכלו לשרת כקציני רפואה גדודיים בגדודים השונים כתפקיד ראשון ולאחר מכן להתקדם לתפקידי רופאים חטיבתיים, ולשמש כרופאים ביחידות מובחרות. בתפקידים אלו ישמשו הרופאים כמפקדי מחלקות הרפואה ויהיו אחראים לבריאות החיילים בשגרה ובחירום ויתלוו אליהם בפעילות המבצעית. בנוסף, יוכלו הרופאים להשתבץ בתפקידים טיפוליים במרפאות ובבסיסים השונים. לאחר תקופת ההתחייבות הראשונית יוכלו הרופאים לצאת להתמחות בשלל תחומים ולחזור לשירות קבע נוסף כרופאים מומחים המיועדים לתפקידי קצונה בכירים בחיל.
סגל המסלול

סגל המסלול מורכב מראש המסלול (אזרח), רמ"ד תכנים אקדמאיים (קצין רפואה) ורמ"ד ניהול וארגון (קצין ארגון רפואה). בנוסף, במסלול משרתים מדא"גית וסמל.
| ראש המסלול | רמ"ד תכנים אקדמאיים | רמ"ד ניהול וארגון |
| --- | --- | --- |
| פרופ' שמואל שפירא (2009–2012) | רס"ן ד"ר גל יניב (2012–2014) | רס"ן אריקה פלשלר |
| פרופ' דוד גרץ (2012–2019) | רס"ן ד"ר אווה אברמוביץ (2014–2016) | רס"ן מירי בן אלישע |
| פרופ' יהודה צדיק (2019–2023) | רס"ן ד"ר צחי נוימן (2016–2020) | רס"ן יונית מלכאי |
| פרופ' ניר הירשהורן (2023-נוכחי) | רס"ן ד"ר אביב שופר (2020–2024) | רס"ן אפרת ממן (2016–2019) |
|  | רס"ן ד"ר אלון אברמוביץ' (2024-נוכחי) | סא"ל (מיל') דורית ברניס (2019–נוכחי) |
הערות שוליים

1 2 3  צמרת מסלול מצויינות לרפואה, באתר מגזין קנאביס רפואי
↑  סרטון ביקורו של הרמטכ"ל במסלול, באתר יוטיוב
↑  כבשו את הצמרת, באתר דובר צה"ל
↑  מידע על רישום לעתודה האקדמית של צה"ל, באתר העתודה האקדמית
↑  רפואה - המסלול הצבאי - צמרת | הרשמה לאוניברסיטה העברית, באתר האוניברסיטה העברית
↑  פרסום בנוגע להשתתפות סטודנטים מהמסלול במשלחת, באתר עמוד המסלול ב'פייסבוק'
| בריאות בישראל |
| --- | --- | --- |
| משרד הבריאות | שר: אוריאל בוסו • מנכ"ל: משה בר סימן טוב • רשות בתי החולים הממשלתיים • המרכז הלאומי להשתלות • אפליקציית המגן • מעבדה לבריאות הציבור • מרכז ידע תנודע |  |
| קופות חולים | מאוחדת • מכבי • לאומית • כללית • בעבר: הסתדרות הפועלים החקלאים ביהודה • פועלי הגליל • פועלי השומרון • עממית • אסף • הציונים הכלליים |  |
| ארגונים, עמותות ואיגודי בריאות בישראל | מגן דוד אדום • איחוד הצלה • יד שרה • האיגוד הישראלי לרפואת הפה • עזר מציון • טרם • האגודה למלחמה בסרטן • ההסתדרות הרפואית בישראל • רופאים לזכויות אדם • עמותת אדי • רחשי לב • יוסי אמבולנס |  |
| מכוני מחקר העוסקים בבריאות בישראל | מכון גרטנר • המכון לרפואה ימית  • המרכז הלאומי לרפואה משפטית • המרכז הלאומי לבקרת מחלות • הלכתיים: מכון פוע"ה • מכון שלזינגר |  |
| חקיקת בריאות בישראל | פקודת בריאות העם • חוק ביטוח בריאות ממלכתי • ועדת השירותים הציבוריים • חוק זכויות החולה • חוק החולה הנוטה למות • חוק טיפול בחולי נפש • חוק הסדרת העיסוק במקצועות הבריאות • תקנות שעת חירום למאבק בנגיף הקורונה • תקנות סימון מוצרי המזון • ועדת גרין • ועדת מור יוסף • ועדת הקורונה • קבינט הקורונה |  |
| רפואה בתקופת היישוב | רופא נודד • אגודת רופאים מדברי עברית • בית הבראה החלמה • בית החולים הירקון • תחנת הבריאות העברית • מכון פסטר |  |
| אירועים בתחום הבריאות בישראל | פרשת חולי הנפש היהודים בבית לחם • השתלת הלב הראשונה בישראל • פרשת הדם • פרשת רמדיה • שביתת הרופאים • התפרצות החצבת  בישראל • התפרצות נגיף הקורונה בישראל |  |
| לימודי רפואה בישראל | בחינת רישוי ברפואה • הפקולטה לרפואה ע"ש עזריאלי • לימודי ניהול מערכות בריאות בישראל |  |
| בצה"ל | חיל הרפואה • מסלול צמרת • מסלול בינה • פרופיל רפואי • מש"ק תברואה • בריאות הנפש בצה"ל |  |
| שונות | היריון ולידה בישראל • תרומת דם בישראל • טופס 17 • סל הבריאות • גורמי התמותה השכיחים בישראל • חוסה • פנקס הפסיכולוגים • פנקס הרופאים |  |
ג'ני אגאטר

| --- | --- |

ג'ני אגאטר
 לידה:  20 בדצמבר 1952 (בת 72) טונטון, הממלכה המאוחדת 
 שם לידה:  Jennifer Ann Agutter 
 מדינה:  הממלכה המאוחדת 
 תקופת הפעילות:  מ-1964 
 מקום לימודים:  בית הספר למחול אלמהרסט 
 פרסים והוקרה:  קצינה במסדר האימפריה הבריטית (2012)  פרס באפט"א לשחקנית המשנה הטובה ביותר (1978)  פרס אמי לשחקנית המשנה הטובה ביותר בסדרת דרמה (1972) 
 https://jennyagutter.net/
 פרופיל ב-IMDb
 
ג'ניפר אן "ג'ני" אגאטר, OBE (באנגלית: Jennifer Ann "Jenny" Agutter; נולדה ב-20 בדצמבר 1952) היא שחקנית קולנוע וטלוויזיה אנגלייה. היא התחילה את הקריירה שלה כבר כילדה באמצע שנות השישים של המאה העשרים כשהופיעה בטלוויזיה ובעיבוד קולנועי של הספר "ילדי המסילה" ובסרט הקולנוע "שוטטות" (Walkabout).
אגאטר שיחקה בתפקיד ג'סיקה 6 בסרט "בריחתו של לוגן", ג'יל מייסון בסרט "אקווס", אלכס פרינס בסרט "זאב אמריקאי בלונדון" וג'ואנה סימפסון ב"משחק ילדים 2". מאז שנות התשעים עבדה בהקלטות והייתה הפטרונית של קרן סיסטיק פיברוזיס. אחרי תקופה של הפסקה ממשחק חזרה להופיע בטלוויזיה והשתתפה בסדרה "ספוקס". החל משנת 2012 היא מככבת בסדרת הדרמה הפופולרית של ה-BBC "תקראו למיילדת".
ביוגרפיה

אגאטר נולדה בעיר טאונטון שבאנגליה. היא בתם של קתרין (שם נעורים ליינם) ודרק ברודי אגאטר, שהיה קצין בצבא הבריטי ומארגן אירועי בידור. בילדותה חיה בסינגפור, דקליה (קפריסין) ובקואלה לומפור (מלאיה). מגיל 8 ועד 16 למדה בבית הספר לבלט "Elmhurst Ballet School", והתגלתה על ידי סוכן שחקנים שחיפש ילדה שתופיע בסרט. היא לא קיבלה את התפקיד אבל הוא המליץ עליה למפיקים של הסרט "East of Sudan".
ביוגרפיה > טלוויזיה וקולנוע

תפקידה הראשון בטלוויזיה היה בסדרה "The Newcomers" של ה-BBC בתפקיד קירסטי, בתו של מנהל "האחים אידן", החברה הבדיונית שעמדה במרכז הסדרה. היא יכלה להופיע בטלוויזיה רק בזמני החופשות מבית הספר. ב-1968 הופיעה אגאטר בסרט המוזיקלי של פוקס המאה ה-20 "כוכבת!" בכיכובה של ג'ולי אנדרוז בתפקיד גרטרוד לורנס. אגאטר שיחקה בסרט בתפקיד פמלה, בתה המוזנחת של לורנס.
אגאטר החלה לשחק בתפקידים בוגרים יותר. הסרט הראשון היה "שוטטות" (מ-1971) בו גילמה תלמידת בית ספר שאיבדה את דרכה יחד עם אחיה הצעיר בערבות אוסטרליה. היא נבחנה לתפקיד ב-1967, אבל עקב בעיות מימון הצילומים עוכבו עד ל-1969. היותה של אגאטר בת 16 בעת הצילומים, איפשרה לבמאי לכלול בסרט סצנות עירום. בהם סצנה של שחייה בעירום שקוצצה מהגרסה שיצאה לאקרנים בארצות הברית.
כשהייתה אגאטר בת 21 עברה לגור בהוליווד והופיעה במשך עשור בסרטי קולנוע הוליוודיים בהם "הנשר נחת" (1976), "בריחתו של לוגן" (1976), "אקווס" (1977) עליו זכתה בפרס באפט"א לשחקנית הטובה ביותר בתפקיד משנה, "Sweet William" (מ-1980) ובסרט "זאב אמריקאי בלונדון" (1981).
מ-1990 גידלה אגאטר את בנה ועבדה בעיקר בהקלטות קול. היא עסקה גם בתמיכה בארגוני צדקה בפרט בקרן סיסטיק פיברוסיס (אנ') שבו היא גם פטרונית. בטלוויזיה הופיעה כשחקנית אורחת בעונה השלישית של הסדרה הקומית "ננס אדום", בסדרת הטלוויזיה "TECX, The All New Alexei Sayle Show" ובסדרה "And the Beat Goes On". ב-1995 שיחקה בתפקיד אידינה האטון השערורייתית במיני-סדרה "מעמד וממון" המבוססת על ספרה הלא גמור של אדית וורטון משנת 1938.
בשנת 2000 הופיעה אגאטר בפעם השלישית בעיבוד ל"ילדי המסילה" בהפקת Carlton TV, הפעם בתפקיד האם. ב-2002 השתתפה אגאטר בסדרת הטלוויזיה "ספוקס" וב-2007 כיכבה בפרק הראשון של הסדרה "Diamond Geezer" בכיכובו של דייוויד ג'ייסון. ב-2008 השתתפה בגרסת אודיו של הסדרה "דוקטור הו" בדרמה "The Bride of Peladon". ב-2012 החלה לשחק בסדרה "תקראו למיילדת" בתפקיד הנזירה ג'וליין. עוד ב-2012 הופיעה אגאטר בסרט "הנוקמים" בתפקיד חברה במועצה לביטחון עולמי, וב-2014 חזרה וגילמה את הדמות בסרט "קפטן אמריקה: חייל החורף".
ביוגרפיה > תיאטרון

מאז הופעת הבכורה שלה בתיאטרון ב-1970 הופיעה אגאטר במספר רב של הפקות. בשנים 1972 ו-1973 שיחקה בתיאטרון המלכותי הלאומי, ב-1980 הופיעה בתפקיד הראשי במחזה "הדה גאבלר" שהוצג ב"ראונדהאוס" (אנ'), ובשנים 1982 ו-1983 הופיעה עם הלהקה השייקספירית המלכותית. ב-1987 וב-1988 שיחקה אגאטר בברודוויי בתפקיד פט גרין במחזה "לשבור את הצופן" מאת יו וייטמור, אודות חלוץ מדעי המחשב אלן טיורינג. ב-1995 השתתפה בהפקה של הלהקה השייקספירית המלכותית של המחזה "עמל אהבה לשווא" שהוצג בטוקיו. אגאטר היא פטרונית של פסטיבל שייקספיר לבתי ספר, ארגון צדקה המאפשר לילדי בתי ספר בבריטניה להופיע במחזות שייקספיריים בתיאטרון מקצועי.
ביוגרפיה > רדיו

ברדיו הופיעה אגאטר בתפקיד פיונה טמפלטון בקומדיה של רדיו 4 "Ed Reardon's Week", ובדרמה "The Minister of Chance".
ביוגרפיה > מוזיקה

אגאטר אומרת את המילים "I want to have you" בשיר "Wild Horses" של להקת הפופ הבריטית Prefab Sprout (אנ').
ביוגרפיה > חיים אישיים

אגאטר פגשה את יוהאן ת'אם, מלונאי שוודי ומנהל מלון קלייבדן בבקינגהאמשייר, בפסטיבל אמנות בעיר באת' שבמחוז סאמרסט. השניים התחתנו ב-4 באוגוסט 1990. בנם ג'ונתן נולד ב-25 בדצמבר 1990.
ב-2012 הוענק לאגאטר תואר קצין מסדר האימפריה הבריטית (OBE) על פעילותה בארגוני צדקה.
פילמוגרפיה > קולנוע

| שנה | שם | שם באנגלית | תפקיד | הערות |
| --- | --- | --- | --- | --- |
| 1964 |  | East of Sudan | אסואה |  |
| 1966 |  | A Man Could Get Killed | לינדה פרייז'ר |  |
| 1968 |  | Gates to Paradise | מוד |  |
| 1968 | כוכב | Star! | פמלה רופר |  |
| 1969 |  | I Start Counting | ויין |  |
| 1970 | ילדי המסילה | The Railway Children | רוברטה "בובי" וטרברי |  |
| 1971 | שוטטות | Walkabout | נערה |  |
| 1976 | בריחתו של לוגן | Logan's Run | ג'סיקה 6 |  |
| 1976 | הנשר נחת | The Eagle Has Landed | מולי פריור |  |
| 1977 | אקווס | Equus | ג'יל מייסון | פרס באפט"א לשחקנית המשנה הטובה ביותר |
| 1977 | האיש במסכת הברזל | The Man in the Iron Mask | לואיז דה לה ואלר |  |
| 1978 |  | China 9, Liberty 37 | קתרין סבנק |  |
| 1978 | דומיניק | Dominique | אן באלארד |  |
| 1979 |  | The Riddle of the Sands | קלרה |  |
| 1980 |  | Sweet William | אן וולטון |  |
| 1981 | איימי | Amy | איימי מדפורד |  |
| 1981 |  | The Survivor | הובס | מועמדות לפרס מכון הסרטים האוסטרלי לשחקנית הטובה ביותר |
| 1981 | זאב אמריקאי בלונדון | An American Werewolf in London | האחות אלכס פרייס | מועמדות לפרס סאטורן לשחקנית הטובה ביותר |
| 1984 |  | Secret Places | מיס לאורי |  |
| 1989 | המגדל האפל | Dark Tower | קרוליין פייג' |  |
| 1990 | מלך הרוח | King of the Wind | האנה קוק |  |
| 1990 | משחק ילדים 2 | Child's Play 2 | ג'ואן סימפסון |  |
| 1990 | דארקמן | Darkman | Burn Doctor | הופעת קמע ללא קרדיט |
| 1992 | הרפתקאותיו המופלאות של נסיך צפרדע | Freddie as F.R.O.7 | דאפרס |  |
| 1995 | הכחול העמוק | Blue Juice | מרי פנטון |  |
| 2001 | קצין המבחן | The Parole Officer | אשתו של ויקטור |  |
| 2002 |  | At Dawning |  | סרט קצר |
| 2004 |  | Number One Longing, Number Two Regret | קנושה |  |
| 2007 | אירינה פאלם | Irina Palm | ג'יין |  |
| 2009 |  | Glorious 39 | מוד קייס |  |
| 2010 |  | Burke and Hare | לוסי |  |
| 2011 |  | Outside Bet | שירלי בקסטר |  |
| 2012 | הנוקמים | The Avengers | האולי |  |
| 2014 | קפטן אמריקה: חייל החורף | Captain America: The Winter Soldier | האולי |  |
| 2015 | מלכת המדבר | Queen of the Desert | פלורנס בל |  |
| 2015 |  | Tin | מרג'ורי דוסון |  |
| 2018 |  | Sometimes Always Never | מרגרט |  |
פילמוגרפיה > טלוויזיה

| שנה | שם | שם באנגלית | תפקיד | הערות |
| --- | --- | --- | --- | --- |
| 1968 | ילדי המסילה | The Railway Children | רוברטה "בובי" וטרברי | סדרה של ה-BBC |
| 1970 |  | The Great Inimitable Mr. Dickens | מריה בנדל הצעירה / מרי הוגרת' / אלן טרנן | סרט טלוויזיה |
| 1971 |  | The Snow Goose | פרית'ה | פרס אמי לשחקנית משנה במיני-סדרה או בסרט |
| 1972 | מלחמת הילדים | A War of Children | מורין טומלטי |  |
| 1972 | שלי | Shelley | מרי שלי |  |
| 1977 | סטיב אוסטין, האיש השווה מיליונים | The Six Million Dollar Man | ד"ר לאה ראסל | בפרק "Deadly Countdown" |
| 1980 |  | Beulah Land | ליזי קורלי | מיני-סדרה |
| 1985 | עמל אהבה לשווא | Love's Labour's Lost | רוזלין | סרט טלוויזיה |
| 1985 | מאגנום, בלש פרטי | Magnum, P.I. | קריסטה וילרוץ' | בפרק "Little Games" |
| 1986 | רצח במשיכת קולמוס | Murder, She Wrote | מרגו קליימור | בפרק "One White Rose For Death" |
| 1993 | ננס אדום | Red Dwarf | פרופסור ממט | בפרק "Psirens" |
| 1995 | מעמד וממון | The Buccaneers | אידינה האטון |  |
| 2000 | ילדי המסילה | The Railway Children | אמא | ITV |
| 2002 | ספוקס | Spooks | טסה פיליפס |  |
| 2004 | היומנים של אלן קלארק | The Alan Clark Diaries | ג'יין קלארק |  |
| 2004 | חקירות המפקח לינלי | The Inspector Lynley Mysteries | ג'מה סנדרסון |  |
| 2005 | תחבולות חדשות | New Tricks | איבון בארי |  |
| 2006 | פוארו | Agatha Christie's Poirot | אדלה מרצ'מונט | בפרק "Taken at the Flood" |
| 2006 |  | Heroes and Villains | ג'ון |  |
| 2007 |  | Diamond Geezer | ונסה | סדרת טלוויזיה |
| 2008 |  | The Invisibles | ברברה ריילי |  |
| 2009 | ג'ני מאונטפילד | Monday Monday |  |  |
| 2010 | רציחות במידסומר | Midsomer Murders | איזבל צ'טהם | בפרק "The Creeper" |
| 2012 – | תקראו למיילדת | Call the Midwife | הנזירה ג'וליין |  |
הערות שוליים

↑  "Jenny Agutter". Spooks personnel. BBC. נבדק ב-29 בדצמבר 2013. {{cite web}}:  (עזרה)
↑  "Jenny Agutter Film Reference biography". Filmreference.com. נבדק ב-19 ביוני 2010. {{cite web}}:  (עזרה)
1 2  Me and my school photo: Jenny Agutter
↑  http://metro.co.uk/2014/08/14/doctor-who-7-reasons-why-peter-capaldi-is-the-perfect-choice-to-play-the-doctor-4830085/
↑  "Agutter, Jenny (1952-)". British Film Institute. נבדק ב-29 בדצמבר 2013. {{cite web}}:  (עזרה)
↑  Audio Books
↑  Biography
↑  "BBC Radio 4 Extra - Ed Reardon's Week, Series 8, Have a Great Weekend". BBC. 2012. נבדק ב-3 באוקטובר 2014. {{cite web}}:  (עזרה)
↑  Where are they now? Jenny Agutter
↑  "Jenny Agutter". NNDB. נבדק ב-4 ביולי 2011. {{cite web}}:  (עזרה)
↑  The London Gazette: (Supplement) no. 60173. p. 8. 16 June 2012.
| זוכות פרס באפט"א לשחקנית הטובה ביותר בתפקיד משנה |
| --- | --- | --- |
| 1968–1979 | בילי וייטלו (1968) • סיליה ג'ונסון (1969) • סוזאנה יורק (1970) • מרגרט לייטון (1971) • קלוריס ליצ'מן (1972) • ולנטינה קורטז (1973) • אינגריד ברגמן (1974) • דיאן לאד (1975) • ג'ודי פוסטר (1976) • ג'ני אגאטר (1977) • ג'רלדין פייג' (1978) • רייצ'ל רוברטס (1979) |  |
| 1982–2000 | מורין סטייפלטון/רואהני האטאגאדי (1982) • ג'יימי לי קרטיס (1983) • ליז סמית' (1984) • רוזנה ארקט (1985) • ג'ודי דנץ' (1986) • סוזן וולדרידג' (1987) • אולימפיה דוקאקיס (1988) • מישל פייפר (1989) • וופי גולדברג (1990) • קייט נליגן (1991) • מירנדה ריצ'רדסון (1992) • מרים מרגוליס (1993) • קריסטין סקוט-תומאס (1994) • קייט וינסלט (1995) • ז'ולייט בינוש (1996) • סיגורני ויבר (1997) • ג'ודי דנץ' (1998) • מגי סמית' (1999) • ג'ולי וולטרס (2000) |  |
| 2001–היום | ג'ניפר קונלי (2001) • קתרין זיטה-ג'ונס (2002) • רנה זלווגר (2003) • קייט בלאנשט (2004) • טנדי ניוטון (2005)  ג'ניפר הדסון (2006) • טילדה סווינטון (2007) • פנלופה קרוז (2008) • מוניק (2009) • הלנה בונהם קרטר (2010) • אוקטביה ספנסר (2011) • אן האת'וויי (2012) • ג'ניפר לורנס (2013) • פטרישה ארקט (2014) • קייט וינסלט (2015) • ויולה דייוויס (2016) • אליסון ג'ני (2017) • רייצ'ל וייס (2018) • לורה דרן (2019)  • יון יו-ג'ונג (2020) • אריאנה דבוז (2021) • קרי קונדון (2022) |  |
| --- | --- |
בקרת זהויות :  NLI: 987007459837105171  PLWABN: 9811714633805606  BNE: XX1180014  BnF: cb13929662x (data)  CANTIC: a11611728  GND: 171946243  ISNI: 0000 0001 2139 1694  LCCN: n81075528  MusicBrainz: 8352c8ea-f55f-485e-bf0b-aa33c63a5e12  NKC: xx0085698  NLA: 36514920  NTA: 070272034  SUDOC: 094252386  Trove: 1266226  VIAF: 72716030   WorldCat (עם VIAF): 72716030
היל ואלי

| --- | --- |

כיכר בית המשפט - סט הצילומים של בניין בית המשפט של העיירה הבדיונית היל ואלי, הבנוי באולפני יוניברסל
 מדינה:  ארצות הברית ארצות הברית
 מדינה:  קליפורניה קליפורניה
 ראש העיר:  גולדי וילסון
 שפה רשמית:  אנגלית
 תאריך ייסוד:  1865
 אזור זמן:  UTC -8
היל ואלי (באנגלית: Hill Valley) היא עיירה בדיונית בקליפורניה, ארצות הברית, בה מתרחשות עלילות סדרת סרטי הקולנוע של טרילוגיית "בחזרה לעתיד", כמו גם סדרת הספין אוף המונפשת באותו השם. בטרילוגיה, היל ואלי מוצגת בארבע תקופות זמן שונות (1885, 1955, 1985, 2015), כמו גם בשנת 1985 אלטרנטיבית-דיסטופית.
השם "היל ואלי" (מילולית: "עמק הגבעה") הוא, למעשה, סוג של הלצה, בהיותו אוקסימורון. עם זאת, באחת מטיוטות התסריט המוקדמות של "בחזרה לעתיד 2" צוין כי היל ואלי נקראת על שם מייסדה, ויליאם "ביל" היל ("עמק היל").
הפקה

לקראת צילומי הסרט "בחזרה לעתיד", המפיקים שקלו לצלם את הסצנות המרחשות בכיכר העיר בעיר האמיתית פאלומה, שבמחוז סונומה, קליפורניה, אך מהר מאוד הבינו שזה יהיה יקר מדי ולא מעשי לשנות מקום אמיתי שיתאים לתקופות זמן שונות. במקום זאת, הם צילמו במגרש שבאולפני יוניברסל, שם הייתה להם שליטה רבה יותר. אתר הצילומים המרכזי, הידוע בשם כיכר בית המשפט, כבר היה קיים ושימש בעבר לצילומי סרטים רבים ותוכניות טלוויזיה. דוגמה בולטת היא הפרק הראשון של סדרת המדע הבדיוני "אזור הדמדומים", בשם "איפה כולם?" משנת 1959.‏ ניתן למצוא את בית המשפט של היל ואלי גם בסרטי הקולנוע ברוס הגדול מכולם, גרמלינס, Bye Bye Birdie, וסניקרס; בוידאו קליפ של השיר "?‏Why Don't You Get a Job" של להקת אופספרינג; ובפרקים של סדרות הטלוויזיה "Major Dad" ו-"באפי ציידת הערפדים". מגדל השעון עצמו, לעומת זאת, היה תוספת לבניין בית המשפט הקיים, הניתן להסרה, אחת מהדרכים הרבות שבהן המראה החיצוני של המבנה עבר שינויים במשך השנים, כדי להתאים לצרכים השונים של ההפקות השונות. לפני "בחזרה לעתיד", המגרש זכה לכינוי "כיכר הזמיר" (Mockingbird Square), התייחסות אל סרט הקולנוע משנת 1962 "אל תיגע בזמיר", אולם כיום הוא ידוע בשם "כיכר בית המשפט" (Courthouse Square).
חלק מהמכוניות הרבות המופיעות בסצנות המתרחשות בשנת 2015 בסרט "בחזרה לעתיד 2" הן מכוניות שעברו התאמה אישית לסרט, או מכוניות ייחודיות. הדוגמאות לכך כוללות את דגם Probe של פורד, EV-1 של סאאב, סיטרואן DS‏, באנשי ו-Fiero של פונטיאק וחיפושית של פולקסווגן. כמו כן, נעשה שימוש חוזר במכוניות שכבר הופיעו קודם לכן בסרטי מדע בדיוני אחרים, כגון: המכונית "Star Car" מהסרט " The Last Starfighter" ‏(1984) והמכונית "Spinner" מהסרט "בלייד ראנר" ‏(1982). המכונית של גריף טאנן היא מכונית BMW עם גג נפתח, שעברה התאמות.
צילומי הסצנות של היל ואלי בשנת 1885 הנראות בסרט "בחזרה לעתיד 3" התקיימו בסונורה, קליפורניה. המפיקים הורשו לעשות שימוש בקרקע, ללא כל תשלום, כל עוד הם ישאירו מאחוריהם את כל הבניינים שהקימו. הם הסכימו להשאיר הכל, למעט מגדל השעון. ב-10 באוגוסט 1996, ברק פגע בעיר, והיא נשרפה כליל. כתוצאה מהצתה של מגרשי הצילומים שבאולפני יוניברסל שבהוליווד ב-6 בנובמבר 1990, חלק ניכר מכיכר בית המשפט נהרס, מקום בו נעשה שימוש לצורך צילומי כל תקופות הזמן האחרות. עם זאת, בניין בית המשפט עצמו שרד את השרפה. שרפה נוספת במגרשי האולפנים התרחשה ב-6 בספטמבר 1997, שגם היא גרמה לנזקים בכיכר בית המשפט. בשני המקרים, חזיתות המבנים נבנו מחדש. סט הצילומים שבסונורה לא נבנה מחדש. בנוסף, ב-14 בפברואר 1999 התרחשה שרפה בבית ספר תיכון Whittier שבמחוז לוס אנג'לס, קליפורניה, בו צולמו סצנות שונות (בעיקר סצנות חוץ) עבור הטרילוגיה, ואולם הספורט נהרס כליל. ב-1 ביוני 2008 שרפה נוספת פגעה בכיכר בית המשפט המשופצת, וגרמה נזק למגדל השעון.